b'\n_START_ARTICLE_\nAudrey Hepburn\n_START_SECTION_\nJaunyst\xc4\x97\n_START_PARAGRAPH_\nNors gim\xc4\x97 Briuselyje, savo vaikyst\xc4\x99 Audrey Hepburn praleido keliaudama po Anglij\xc4\x85, Belgij\xc4\x85 ir Nyderlandus d\xc4\x97l savo t\xc4\x97vo darbo. Kai jai sukako penkeri metai, Audrey buvo i\xc5\xa1si\xc5\xb3sta \xc4\xaf Anglijos internat\xc4\x85. Po met\xc5\xb3 \xc5\xa1eim\xc4\x85 paliko t\xc4\x97vas. Vaikyst\xc4\x97 be t\xc4\x97vo atsiliep\xc4\x97 v\xc4\x97lesniam Audrey Hepburn gyvenimui. 1939 m. motina Audrey ir jos du \xc4\xafbrolius atsive\xc5\xbe\xc4\x97 \xc4\xaf Nyderlandus. Naci\xc5\xb3 okupacijos metais aktor\xc4\x97s \xc5\xa1eima patyr\xc4\x97 daug sunkum\xc5\xb3. Audrey Hepburn karo metais labai prastai maitinosi, buvo baisi\xc5\xb3 naci\xc5\xb3 represij\xc5\xb3 liudinink\xc4\x97, jai su \xc5\xa1eima teko sl\xc4\x97ptis. Audrey i\xc5\xa1gyventi naci\xc5\xb3 okupacijos metus pad\xc4\x97jo tik \xc5\xa1okiai: ji mok\xc4\x97si baleto nuo penkeri\xc5\xb3, v\xc4\x97liau j\xc4\x85 mok\xc4\x97 mama. \xc5\xa0i meil\xc4\x97 \xc5\xa1okiui ir past\xc5\xabm\xc4\x97jo Audrey tapti aktore. Po karo su \xc5\xa1eima Audrey Heburn buvo perkelta \xc4\xaf Amsterdam\xc4\x85, kur toliau mok\xc4\x97si baleto ir dirbo modeliu, kad u\xc5\xbesidirbt\xc5\xb3 papildom\xc5\xb3 pinig\xc5\xb3. Viena i\xc5\xa1 jos baleto mokytoj\xc5\xb3 buvo Lietuvos \xc5\xbeyd\xc5\xb3 kilm\xc4\x97s baleto \xc5\xa1ok\xc4\x97ja Sonia Gaskell. Audrey Hepburn i\xc5\xa1vyko \xc4\xaf London\xc4\x85, kur gavo stipendij\xc4\x85 \xc5\xa1okio mokykloje, taip pat toliau dirbo modeliu. Audrey buvo pasakyta, kad d\xc4\x97l savo \xc5\xabgio (169 cm) ir profesionalumo tr\xc5\xabkumo ateities su \xc5\xa1okiais sieti negal\xc4\x97s. Ji labai nusivyl\xc4\x97, bet ir toliau smarkiai dirbo. Audrey Hepburn \xc5\xa1oko kartu su choru, kol pagaliau gavo vaidmen\xc4\xaf \xe2\x80\x9eSauce Piquante\xe2\x80\x9c. Ji vaidino dvylikoje spektakli\xc5\xb3 per savait\xc4\x99, be to, vis dar dirbo modeliu.\n_START_SECTION_\n1950-1960 m.\n_START_PARAGRAPH_\n1951 m. Audrey Hepburn pagaliau gavo kelis smulkius vaidmenis. 1952 m. ir 1953 m. didesni vaidmenys filmuose \xe2\x80\x9eThe Secret People\xe2\x80\x9c ir \xe2\x80\x9eMonte Carlo, Baby\xe2\x80\x9c Audrey Hepburn nuved\xc4\x97 prie garsios scenarist\xc4\x97s Colette. Pastaroji nusprend\xc4\x97, kad Audrey puikiai tikt\xc5\xb3 Gigi vaidmeniui to paties pavadinimo filme. Taigi greitai Audrey Hepburn i\xc5\xa1vyko \xc4\xaf Niujork\xc4\x85 vaidinti Brodv\xc4\x97jaus \xc5\xa1ou. Tuo pat metu (1953 m.) aktor\xc4\x97 gavo ir vien\xc4\x85 \xc5\xbeymiausi\xc5\xb3 savo vaidmen\xc5\xb3 filme \xe2\x80\x9eAtostogos Romoje\xe2\x80\x9c. Audrey Hepburn \xc4\xafk\xc5\xabnijo Europos princes\xc4\x99 An\xc4\x85 ir u\xc5\xbe vaidmen\xc4\xaf gavo Oskar\xc4\x85. Taip pat s\xc4\x97km\xc4\x97s Audrey Hepburn sulauk\xc4\x97 suvaidinusi filme \xe2\x80\x9eSabrina\xe2\x80\x9c. Aktor\xc4\x97 buvo nominuota Oskarui, dizainerio Givenchy, kuris k\xc5\xabr\xc4\x97 kostiumus \xe2\x80\x9eSabrinai\xe2\x80\x9c, d\xc4\x97ka tapo mados ikona. Audrey Hepburn ir toliau filmavosi s\xc4\x97kminguose projektuose: 1956 m. filme \xe2\x80\x9eKaras ir Taika\xe2\x80\x9c, 1959 m. \xe2\x80\x93 \xe2\x80\x9eVienuol\xc4\x97s istorija\xe2\x80\x9c. U\xc5\xbe pastar\xc4\x85j\xc4\xaf nominuota Oskarui.\n_START_SECTION_\nKarjeros vir\xc5\xa1\xc5\xabn\xc4\x97\n_START_PARAGRAPH_\n1959 m. Audrey vaidino filme \xe2\x80\x9e\xc5\xbdalieji r\xc5\xabmai\xe2\x80\x9c, o 1960 m. ir v\xc4\x97l nominuota Oskarui u\xc5\xbe vaidmen\xc4\xaf filme \xe2\x80\x9eMenantis pikta\xe2\x80\x9c. Po met\xc5\xb3 Audrey Hepburn nusifilmavo labiausiai j\xc4\x85 i\xc5\xa1garsinusiame filme \xe2\x80\x9ePusry\xc4\x8diai pas Tifan\xc4\xaf\xe2\x80\x9c. Jame Audrey \xe2\x80\x93 vakar\xc4\x97lius m\xc4\x97gstanti mergina Holi. Nors su \xc5\xa1iuo filmu aktor\xc4\x97 siejama iki \xc5\xa1iol, po \xe2\x80\x9ePusry\xc4\x8di\xc5\xb3 pas Tifan\xc4\xaf\xe2\x80\x9c ji \xc4\x97m\xc4\x97si visai kitokio vaidmens filme \xe2\x80\x9eVaik\xc5\xb3 valanda\xe2\x80\x9c. \xc5\xa0iame filme Audrey Hepburn vaidino mokyklos direktor\xc4\x99. 1963 m. filmas \xe2\x80\x9e\xc5\xa0arada\xe2\x80\x9c buvo didelis pasisekimas. Ji ir v\xc4\x97l buvo nominuota Oskarui. \xc5\xa0\xc4\xafkart u\xc5\xbe film\xc4\x85 \xe2\x80\x9eMano puikioji ledi\xe2\x80\x9c, kur vaidino g\xc4\x97li\xc5\xb3 pardav\xc4\x97j\xc4\x85. Po film\xc5\xb3 \xe2\x80\x9eKaip pavogti milijon\xc4\x85\xe2\x80\x9c, \xe2\x80\x9eDviese kelyje\xe2\x80\x9c ir \xe2\x80\x9eLauk iki tamsos\xe2\x80\x9c Audrey Hepburn i\xc5\xa1\xc4\x97jo \xc4\xaf atostogas auginti dviej\xc5\xb3 s\xc5\xabn\xc5\xb3. I\xc5\xa1 atostog\xc5\xb3 gr\xc4\xaf\xc5\xbeo 1975 m. vaidinti \xc5\xa0ono Konerio prie\xc5\xa1ingyb\xc4\x97s filme \xe2\x80\x9eRobinas ir Merijon\xe2\x80\x9c, bet jos v\xc4\x97lesni vaidmenys nebebuvo taip gerai vertinami.\n_START_SECTION_\nPaskutiniai metai\n_START_PARAGRAPH_\n1979 m. Audrey vaidino filme \xe2\x80\x9eKilm\xc4\x97s istorija", 1980 m. \xe2\x80\x93 \xe2\x80\x9eJie visi juok\xc4\x97si\xe2\x80\x9c. Vis d\xc4\x97lto ji labiau koncentravosi ties parama badaujantiems vaikams. 1987 m. aktor\xc4\x97 oficialiai pripa\xc5\xbeinta UNICEF geros valios ambasadore. Tais pa\xc4\x8diais metais ji paskutin\xc4\xaf kart\xc4\x85 pasirod\xc4\x97 televizijoje. 1989 m. Audrey Hepburn filmavosi paskutiniame filme \xe2\x80\x9eVisada\xe2\x80\x9c. Audrey Hepburn paskutinius gyvenimo metus paskyr\xc4\x97 UNICEF veiklai, keliavo \xc4\xaf Somal\xc4\xaf lankyti badaujan\xc4\x8di\xc5\xb3 vaik\xc5\xb3. 1992 m. ji jau sirgo v\xc4\x97\xc5\xbeiu. Po met\xc5\xb3 aktor\xc4\x97 mir\xc4\x97 savo namuose \xc5\xa0veicarijoje.\n_START_SECTION_\nAsmeninis gyvenimas\n_START_PARAGRAPH_\n1952 m. Audrey susi\xc5\xbead\xc4\x97jo su D\xc5\xbeeimsu Hansonu. Ji teig\xc4\x97, kad tai \xe2\x80\x93 meil\xc4\x97 i\xc5\xa1 pirmo \xc5\xbevilgsnio, vis d\xc4\x97lto prie\xc5\xa1 pat vestuves aktor\xc4\x97 persigalvojo. Ji nusprend\xc4\x97, kad d\xc4\x97l to, kad abu nori siekti karjeros, vis\xc4\x85 laik\xc4\x85 tur\xc4\x97t\xc5\xb3 leisti atskirai vienas nuo kito. Audrey Hepburn buvo i\xc5\xa1tek\xc4\x97jusi du kartus. Pirmasis jos vyras \xe2\x80\x93 aktorius Melas Ferreras (\xc5\xa1i santuoka truko 15 met\xc5\xb3), antrasis \xe2\x80\x93 ital\xc5\xb3 gydytojas Andr\xc4\x97jus Dotti. Nuo abiej\xc5\xb3 Audrey susilauk\xc4\x97 po s\xc5\xabn\xc5\xb3: 1960 m. \xc5\xa0ono su M. Ferreru ir 1970 m. Luko su A. Dotti. Gyvenimo pabaigoje Audrey Hepburn artimai bendravo su oland\xc5\xb3 aktoriumi Robertu Woldersu. J\xc4\x85 su Robertu supa\xc5\xbeindino draugas dar tada, kai ji buvo i\xc5\xa1tek\xc4\x97jusi u\xc5\xbe A. Dotti. Po skyryb\xc5\xb3 su A. Dotti Audrey Hepburn prad\xc4\x97jo gyventi kartu su R. Woldersu, bet jie nesusituok\xc4\x97. 1989 m. Audrey Hepburn devyneri\xc5\xb3 bendro gyvenimo metu su Robertu pavadino laimingiausiais gyvenimo metais. Ji teig\xc4\x97, kad jie buvo susituok\xc4\x99, nesvarbu, kad formaliai to ne\xc4\xafteisino.'